PMIndiaData/PMIndiaSum huggingface dataset:
నౌకల ఊడదీత-పునర్వినియోగ బిల్లు-2019 అమలు, సురక్షిత- పర్యావరణ నౌకల పునరుపయోగం పై హాంకాంగ్ అంతర్జాతీయ ఒప్పందం-2009లో భాగస్వామ్యం పై ప్రతిపాదనల కు మంత్రిమండలి ఆమోదం

నౌకల ఊడదీత-పునర్వినియోగ బిల్లు-2019 అమలు, సురక్షిత- పర్యావరణ రీతి లో నౌకల ఊడదీత-పునర్వినియోగం పై హాంకాంగ్ అంతర్జాతీయ ఒప్పందం-2009 లో భాగస్వామ్యం పై ప్రతిపాదనల కు ప్రధాన మంత్రి శ్రీ నరేంద్ర మోదీ అధ్యక్షతన సమావేశమైన కేంద్ర మంత్రిమండలి ఆమోదం తెలిపింది. ప్రయోజనాలు: • నౌకల ఊడదీత-పునర్వినియోగం కోసమా లేదా అన్నదానితో నిమిత్తం లేకుండా నౌకల లో ప్రమాదకర పదార్థాల వాడకాన్ని లేదా ఏర్పాటు చేయడంపై నిషేధం-నిరోధాల ను ఈ బిల్లు ప్రతిపాదిస్తోంది. సంబంధిత చట్టం అమలు లోకి వచ్చిన మరుక్షణం నుంచే కొత్త నౌకల లో ప్రమాదకర పదార్థాల వాడకం పై నిషేధం లేదా ఆంక్షలు కూడా అమలవుతాయి. అదే సమయంలో ప్రస్తుతం నడుస్తున్న నౌకలకు ఈ చట్టం పాటించేందుకు అయిదేళ్ల గడువుంటుంది. అయితే, యుద్ధ నౌకలు, ప్రభుత్వ నిర్వహణ లోని వాణిజ్యేతర నౌకల కు ఈ నిషేధం లేదా నిరోధం వర్తించవు. ఈ చట్టాని కి అనుగుణం గా నౌకల లో ప్రమాదకర పదార్థాల వాడకాని కి సంబంధించి వాటిపై సర్వే, ధ్రువీకరణ పొందాల్సి ఉంటుంది. అలాగే ఈ బిల్లు కింద నౌకల ఊడదీత-పునర్వినియోగ కేంద్రాలు అనుమతి పొందాలి. • నౌకల ఊడదీత-పునర్వినియోగ కార్యకలాపాలను అటువంటి అనుమతి పొందిన కేంద్రాల్లో మాత్రమే నిర్వహించాలి. • అలాగే నౌక సంబంధిత నిర్దిష్ట ఊడదీత-పునర్వినియోగ ప్రణాళికకు తగినట్లు మాత్రమే ఆ కార్యకలాపాలు చేపట్టాలి. భారతదేశంలో ఊడదీత-పునర్వినియోగ కార్యకలాపాలు చేపట్టడంపై హాంకాంగ్ ఒప్పందం మేరకు సదరు నౌకలు ఊడదీత-పునర్వినియోగ పనులకు సిద్ధంగా ఉన్నట్లు ధ్రువీకరణ పొందాలి. ప్రధానాంశాలు: • నౌకల ఊడదీత-పునర్వినియోగ కార్యకలాపాలకు నిర్దిష్ట అంతర్జాతీయ ప్రమాణాల నిర్దేశంతోపాటు వాటి అమలుకు చట్టబద్ధ యంత్రాంగం ఏర్పాటు దిశగా ఓడల ఊడదీత-పునర్వినియోగ బిల్లు-2019ని రూపొందించాలని ప్రభుత్వం నిర్ణయించింది. • అలాగే సురక్షిత- పర్యావరణ రీతిలో నౌకల ఊడదీత-పునర్వినియోగంపై హాంకాంగ్ అంతర్జాతీయ ఒప్పందం-2009లో భాగస్వామ్యానికి నిశ్చయించింది. • ఆ మేరకు భారతదేశంలో ఇది అమలులోకి వచ్చిన తర్వాత ఓడల ఊడదీత-పునర్వినియోగ బిల్లు-2019 కింద రూపొందించే నియమ-నిబంధనలకు అనుగుణంగా దాని నియమావళి అమలు చేయబడుతుంది. పూర్వరంగం: • నౌకల ఊడదీత-పునర్వినియోగ కార్యకలాపాల్లో అంతర్జాతీయ విపణిలో 30 శాతానికి పైగా వాటా తో భారత్ అగ్రస్థానం లో ఉంది. ఆ మేరకు 2018 నాటి సముద్ర రవాణా పై 2018నాటి యుఎన్ సిటిఎడి (అంక్టాడ్) సమీక్ష ప్రకారం… 2017లో భారత్ 6,323 టన్నుల మేర పాత ఓడలను తుక్కుగా మార్చింది. • ఓడల ఊడదీత-పునర్వినియోగ పరిశ్రమ ముమ్మర కార్మిక ఉపాధి కల్పనరంగమే అయినప్పటికీ, పర్యావరణపరమైన భద్రత ఒక ఆందోళనకర అంశం గా ఉంది.
సూక్ష్మ, చిన్న, మధ్యతరహా పరిశ్రమల రంగంలో సహకారంపై భారత, రష్యా దేశాల మధ్య అవగాహనా ఒప్పందానికి కేంద్ర మంత్రి మండలి ఆమోదం తెలియజేసింది.

భారత ప్రభుత్వ సూక్ష్మ, చిన్న, మధ్యతరహా పరిశ్రమల (ఎం ఎస్ ఎం ఈ) మంత్రిత్వ శాఖకు చెందిన ప్రభుత్వరంగ సంస్థ జాతీయ చిన్నతరహా పరిశ్రమల కార్పొరేషన్ సంస్థ (ఎమ్ ఎస్ ఐ సి) – రష్యాకు చెందిన – జె ఎస్ సి – రష్యా చిన్న, మధ్యతరహా వాణిజ్య కార్పొరేషన్ (ఆర్ ఎస్ ఎమ్ బి) ల మధ్య – సూక్ష్మ, చిన్న, మధ్యతరహా పరిశ్రమల రంగంలో సహకారం కోసం- అవగాహనా ఒప్పందంపై సంతకాలు చేయడానికి ప్రధానమంత్రి అధ్యక్షతన సమావేశమైన కేంద్ర మంత్రి మండలి ఆమోదం తెలియజేసింది. రష్యా అధ్యక్షుడు త్వరలో జరుపనున్న భారత పర్యటన సమయంలో ఈ అవగాహనా ఒప్పందంపై సంతకాలుచేస్తారు. ఇరుదేశాలకు చెందిన మధ్య చిన్న, మధ్య తరహా పరిశ్రమలు – ఎస్ ఎమ్ ఈ – ల మధ్య సహకారాన్ని పెంపొందించాలన్నదే – ఈ అవగాహనా ఒప్పందం లక్ష్యం. రెండు దేశాలకు చెందిన సూక్ష్మ, చిన్న, మధ్యతరహా పరిశ్రమల (ఎమ్ ఎస్ ఎమ్ ఈ) రంగంలో పరస్పరం బలాలు, మార్కెట్లు, సాంకేతికతలు, విధానాలు మొదలైన విషయాలలో నిర్మాణాత్మకమైన ఫ్రేమ్ వర్క్, అనువైన వాతావరణాన్ని కల్పించడం జరుగుతుంది. రెండు దేశాలకు చెందిన సూక్ష్మ, చిన్న, మధ్యతరహా పరిశ్రమల (ఎమ్ ఎస్ ఎమ్ ఈ) రంగంలోని ప్రతి సంస్థకు సంస్థకు మధ్య సహకారాన్ని పెంపొందించడం, సాంకేతికత బదిలీ పరంగా సుస్థిర వ్యాపార భాగస్వామ్యంలో సహాయ పడటం, ఉమ్మడి వ్యాపారాలు, భాగస్వామ్య వ్యాపారాలను అభివృద్ధి చేయడం వంటి లక్ష్యాలతో ఈ ఒప్పందాన్ని ఉద్దేశించారు. సామర్ధ్య నిర్మాణ రంగంలో సహకారం, వేగవంతమైన వ్యవస్థాపక అభివృద్ధి, ప్రదర్శనల్లో పాల్గొనడం ద్వారా ఒకరి మార్కెట్ పై మరొకరికి అవగాహన వంటి వాటిని కూడా ఈ ఒప్పందంలో ప్రతిపాదించారు. ఈ సహకారం – భారతీయ సూక్ష్మ, చిన్న, మధ్యతరహా పరిశ్రమల (ఎమ్ ఎస్ ఎమ్ ఈ) రంగానికి కొత్త మార్కెట్లు, ఉమ్మడి వ్యాపారాలు, ఉత్తమమైన విధానాలు, సాంకేతిక సహకారం మొదలైనవి ఇచ్చి పుచ్చుకోవడం వంటి వాటి ద్వారా కొత్త ద్వారాలను తీరుస్తుందని ఆశిస్తున్నారు. సూక్ష్మ, చిన్న, మధ్యతరహా పరిశ్రమల (ఎమ్ ఎస్ ఎమ్ ఈ) మంత్రిత్వ శాఖ కింద ఉన్న ఎన్ ఎస్ ఐ సి కి ఈ సహకారాన్ని పెంపొందించడానికి తగిన అనుభవం ఉంది. అందువల్ల ఈ అవగాహనా ఒప్పందం అమలు చేయడానికి ఇదే సరియన సంస్థగా గుర్తించడం జరిగింది.
నాన్ యాంగ్ టెక్న‌లాజిక‌ల్ యూనివ‌ర్సిటీ ని సంద‌ర్శించిన ప్రధాన మంత్రి

సింగ‌పూర్ లోని నాన్ యాంగ్ టెక్న‌లాజిక‌ల్ యూనివర్సిటీ ని ప్ర‌ధాన మంత్రి శ్రీ న‌రేంద్ర మోదీ ఈ రోజు సంద‌ర్శించారు. విద్యార్థుల‌తో సంభాష‌ణ సంద‌ర్భంగా వారు అడిగిన‌ ప్ర‌శ్న‌ల‌కు ఆయన స‌మాధానాలిచ్చారు. 21వ శ‌తాబ్దంలో ఆసియా కు ఎదుర‌వుతున్న స‌వాళ్ళను గురించి ప్ర‌శ్నించ‌గా, 21వ శ‌తాబ్దాన్ని ఆసియా యొక్క శ‌తాబ్దం అని త‌ర‌చుగా పేర్కొంటున్నార‌ని ప్ర‌ధాన మంత్రి గుర్తుకు తెచ్చారు. మ‌న ప‌ట్ల మ‌నకు న‌మ్మ‌కం ఉండ‌డం అత్యంత అవ‌స‌ర‌ం, ఈసారి మ‌న వంతు వ‌చ్చింద‌ని గ్ర‌హించాల‌ని ఆయ‌న చెప్పారు. సంద‌ర్భానికి త‌గిన‌ట్లుగా మనం ఎదిగి ఆ నాయ‌క‌త్వ బాధ్యతను తీసుకోవాల‌ని ప్ర‌ధాన మంత్రి తెలిపారు. చైనా లో అధ్య‌క్షులు శ్రీ శీ జిన్‌పింగ్ తో తాను ఇటీవ‌ల స‌మావేశ‌మైన సంగ‌తి ని ప్ర‌ధాన మంత్రి ప్ర‌స్తావించారు. అధ్య‌క్షుల‌ వారు శ్రీ శీ కి తాను ఒక ప‌త్రాన్ని ఇచ్చాన‌ని, అందులో గ‌డ‌చిన 2000 సంవ‌త్స‌రాల‌లోను 1600 సంవ‌త్స‌రాల పాటు ప్ర‌పంచ జిడిపి లో భార‌త‌దేశం మరియు చైనా ల ఉమ్మ‌డి వాటా 50 శాతాన్ని మించిపోయిన సంగ‌తి లిఖించి ఉంద‌ని ఆయ‌న తెలిపారు. పైపెచ్చు, దీనిని ఎటువంటి సంఘ‌ర్ష‌ణ కు తావు లేకుండా సాధించడం జరిగిందని ఆయ‌న వివ‌రించారు. ఎటువంటి ఘ‌ర్ష‌ణ‌కు తావు లేకుండా సంధానాన్ని పెంపొందించుకోవ‌డం పైన మ‌నం శ్ర‌ద్ధ వ‌హించి తీరాలి అని ప్ర‌ధాన మంత్రి అన్నారు. సుప‌రిపాల‌న‌లో అంత‌రిక్ష సంబంధిత సాంకేతిక విజ్ఞానానికి ఒక కీల‌క‌మైన పాత్ర‌ ఉంది అని ప్ర‌ధాన మంత్రి చెప్పారు. ఇది సామాన్య మాన‌వుడి జీవితాన్ని ఎంత‌గానో మెరుగుప‌ర‌చ గ‌లుగుతుంద‌ని ఆయన అన్నారు. మ‌న అభివృద్ధి సంబంధ అవ‌స్థాప‌న‌ ను స‌రైన రీతిలో కొలవడంలో- అది మ‌న‌కు మ‌రిన్ని విద్యా సంస్థ‌లు కావచ్చు; లేదా ఉత్త‌మ‌మైన ర‌హ‌దారులు కావచ్చు, లేదా అద‌న‌పు ఆసుప‌త్రులు కావచ్చు – అంత‌రిక్ష సాంకేతిక‌ విజ్ఞానం మ‌నకు స‌హాయ‌కారి అవుతుంది అని ప్ర‌ధాన మంత్రి అన్నారు. సంప్రదాయానికి మ‌రియు ప్ర‌పంచీక‌ర‌ణ‌ కు మధ్య స‌మ‌తుల్య‌త పై అడిగిన ఒక ప్ర‌శ్న‌కు ఆయ‌న జ‌వాబిస్తూ, నూత‌న ఆవిష్క‌ర‌ణ‌లు, నైతిక‌త ల‌తో పాటు మాన‌వీయ విలువ‌ల కార‌ణంగానే మాన‌వాళి కొన్ని యుగాల త‌ర‌బ‌డి పురోగ‌మించింద‌ని ప్ర‌ధాన మంత్రి అన్నారు. సాంకేతిక విజ్ఞానం మాన‌వ సృజ‌నాత్మ‌క‌త‌కు దోహ‌ద ప‌డుతోంద‌ని ఆయ‌న చెప్పారు. వివిధ సామాజిక వేదిక‌లు ల‌క్ష‌లాది మందికి స్వ‌రాన్ని ఇచ్చాయ‌ని ఆయ‌న తెలిపారు. నాలుగో పారిశ్రామిక విప్ల‌వం కాలంలో అభివృద్ధి ఫ‌లాలు అంద‌రికీ అందేట‌ట్లు చూడ‌డాన్ని గురించి ప్ర‌ధాన మంత్రి మాట్లాడుతూ, హ‌ఠాత్ ప‌రిణామానికి అర్థం వినాశం కాదు అని తెలిపారు. ప్ర‌జ‌ల‌కు సాధికార‌త‌ ను సాంకేతిక‌ విజ్ఞానం ప్ర‌సాదిస్తుంద‌ని, మ‌రి సాంకేతిక విజ్ఞానం చోద‌క శక్తిగా ఉండేటటువంటి స‌మాజం సామాజిక అవ‌రోధాల‌ను ఛేదించగలదని ఆయ‌న అన్నారు. సాంకేతిక విజ్ఞానం త‌క్కువ ఖ‌ర్చు తోను, వినియోగ‌దారుల ప‌ట్ల స్నేహ‌శీలంగాను ఉండి తీరాలి అని ఆయ‌న వివ‌రించారు. ప్ర‌జ‌లు ఒక‌ప్పుడు కంప్యూట‌ర్ లు అంటే భ‌య‌ప‌డే వారు అని ఆయ‌న గుర్తుకు తెచ్చారు. అయితే, మ‌న జీవితాలు మార్పు చెంద‌డానికి కంప్యూట‌ర్ లు స‌హాయం చేశాయ‌ని ఆయ‌న అన్నారు.
జ‌ల నిర్వ‌హ‌ణ, స్పేషల్ ప్లానింగ్ మ‌రియు మొబిలిటి మేనేజ్‌మెంట్ రంగంలో సాంకేతిక సంబంధ స‌హ‌కారం అంశం పై భార‌త‌దేశానికి మ‌రియు నెద‌ర్లాండ్స్ కు మ‌ధ్య అవ‌గాహ‌న పూర్వ‌క ఒప్పందం (ఎంఓయూ) పొడిగింపున‌కు ఆమోదం తెలిపిన మంత్రివ‌ర్గం

జ‌ల నిర్వ‌హ‌ణ, స్పేషల్ ప్లానింగ్ మ‌రియు మొబిలిటి మేనేజ్‌మెంట్ రంగంలో సాంకేతిక సంబంధ స‌హ‌కారం అంశం పై భార‌త‌దేశానికి మ‌రియు నెద‌ర్లాండ్స్ కు మ‌ధ్య 2018 ఏప్రిల్ నెల‌ లో సంత‌కాలైన అవ‌గాహ‌న పూర్వ‌క ఒప్పందం (ఎమ్ఒయు) ను గురించి ప్ర‌ధాన మంత్రి శ్రీ న‌రేంద్ర మోదీ అధ్య‌క్ష‌త‌న జరిగిన కేంద్ర మంత్రివ‌ర్గ సమావేశం దృష్టి కి తీసుకురావ‌డ‌మైంది. వివరాలు జ‌ల నిర్వ‌హ‌ణ, స్పేషల్ ప్లానింగ్ మ‌రియు మొబిలిటి మేనేజ్‌మెంట్ రంగాల‌లో సంతకందారు సంస్థల నడుమ సహకారాన్ని స‌మ ప్రాతిప‌దిక‌న ప్రోత్సహించడం మరియు పటిష్టపరచడం ఈ ఎమ్ఒయు యొక్క ధ్యేయం. త‌క్కువ ఖ‌ర్చుతో పూర్తి అయ్యే గృహ నిర్మాణం, స్మార్ట్ సిటీ డివెల‌ప్‌మెంట్‌, నీటి సరఫరా మరియు ముగురు నీటి పారుదల వ్యవస్థ ల కొరకు జియోగ్ర‌ఫిక‌ల్ ఇన్‌ఫ‌ర్ మేశన్ సిస్ట‌మ్ (జిఐఎస్‌), ఇంకా వ్య‌ర్థ జ‌లాల పున‌ర్ వినియోగం, కృత్రిమ పద్ధతులలో జలాశయాల నీటి మట్టాన్ని పెంచడం ద్వారా తాజా నీటిని సంరక్షించుకోవడం, ఇంటిగ్రేటెడ్ సాలిడ్ వేస్ట్ మేనేజ్ మెంట్ లతో పాటు వారసత్వ సంరక్షణ త‌దిత‌ర అంశాల‌లో ఉభ‌య దేశాల ఆచ‌ర‌ణాత్మ‌క అవ‌స‌రాల‌ను ప‌రిగ‌ణ‌న‌లోకి తీసుకొంటూ ఇరు పక్షాలకు లాభం చేకూరేటట్లు చూడడం కూడా ఈ ఎంఒయూ ధ్యేయాలలో భాగంగా ఉంది. అమ‌లు సంబంధిత వ్యూహం ఈ ఎమ్ఒయు లో భాగంగా కార్య‌క్ర‌మాల అమ‌లుకు ఒక సంయుక్త కార్యాచ‌ర‌ణ బృందం (జెడ‌బ్ల్యుజి) ని ఏర్పాటు చేయ‌నున్నారు. ఈ సంయుక్త కార్యాచ‌ర‌ణ బృందం ఒక సంవ‌త్స‌రం నెద‌ర్లాండ్స్ లో, ఆ త‌రువాతి సంవ‌త్స‌రం భార‌త‌దేశం లో స‌మావేశ‌మ‌వుతుంది. లబ్ధిని అందుకొనే వర్గాలు ఈ ఎంఓయూ జ‌ల నిర్వ‌హ‌ణ స్పేషల్ ప్లానింగ్ మ‌రియు మొబిలిటి మేనేజ్‌మెంట్, స్మార్ట్ సిటీ స్ డివెల‌ప్‌మెంట్‌, త‌క్కువ ఖ‌ర్చుతో పూర్తి అయ్యే గృహ నిర్మాణం, వ్యర్ధాల నిర్వహణ, అర్బన్ ఎన్ వైరన్ మెంట్ మరియు వారసత్వ పరిరక్షణ రంగాల‌లో ఉపాధి అవకాశాలను సృష్టించగలదని ఆశిస్తున్నారు.
సౌదీ అరేబియా యువ‌ రాజు మాన్య శ్రీ మొహమ్మద్బిన్ స‌ల్‌మాన్‌ బిన్  అబ్దులజీజ్ అల్ సౌద్ తో టెలిఫోన్ లో మాట్లాడినప్ర‌ధాన మంత్రి శ్రీ న‌రేంద్ర ‌మోదీ

ప్ర‌ధాన మంత్రి శ్రీ న‌రేంద్ర ‌మోదీ కింగ్ డ‌మ్ ఆఫ్ సౌదీ అరేబియా యువ రాజు మాన్య శ్రీ మొహమ్మద్ బిన్ స‌ల్‌మాన్‌ తో బుధ‌వారం నాడు టెలిఫోన్ లో మాట్లాడారు. నేత‌ లు ఇద్ద‌రూ 2019 లో ఏర్పాటైన ద్వైపాక్షిక‌, వ్యూహాత్మ‌క భాగ‌స్వామ్య మండ‌లి ప‌నితీరు పై స‌మీక్ష జరిపారు. భార‌త‌దేశం-సౌదీ భాగ‌స్వామ్యం లో వృద్ధి నిల‌క‌డ‌ గా చోటు చేసుకుంటూ ఉండ‌టం ప‌ట్ల వారు సంతృప్తి ని వ్య‌క్తం చేశారు. రెండు దేశాల మ‌ధ్య వ్యాపారాన్ని, పెట్టుబ‌డి ని మ‌రింత విస్త‌రించుకోవాల‌న్న అభిలాష ను ప్ర‌ధాన‌ మంత్రి వ్య‌క్తం చేశారు. భార‌త‌దేశ ఆర్థిక వ్య‌వ‌స్థ సౌదీ ఇన్వెస్ట‌ర్ లకు ఇవ్వ‌జూపుతున్న అవ‌కాశాల‌ ను గురించి ఆయ‌న ప్ర‌ముఖం గా ప్ర‌స్తావించారు. భార‌త‌దేశాని కి, సౌదీ అరేబియా కు మ‌ధ్య గల ప్ర‌త్యేక మైత్రి భావ‌న, ప్ర‌జా సంబంధాల తాలూకు స్ఫూర్తి తో, కోవిడ్‌-19 మ‌హ‌మ్మారి కి వ్య‌తిరేకం గా ఉభ‌య ప‌క్షాల ప్ర‌యాసల‌ ను ప్రోత్స‌హించుకోవడాన్ని కొనసాగించాల‌ని నేత‌ లు అంగీక‌రించారు. ప‌ర‌స్ప‌ర హితం ముడిప‌డ్డ ప్రాంతీయ‌ ప‌రిణామాల ను గురించి, అంత‌ర్జాతీయ ప‌రిణామాల ను గురించి కూడా వారు స‌మీక్ష జరిపారు. మాన్య శ్రీ యువ‌ రాజు వీలైనంత త్వ‌ర‌లో భార‌త‌దేశ సంద‌ర్శ‌న కు త‌ర‌లి రావాలంటూ ప్ర‌ధాన మంత్రి త‌న త‌ర‌ఫు నుంచి మరొక్క మారు ఆహ్వానించారు.
కాశ్మీర్ నుంచి వ‌ల‌స పోయిన వ్య‌క్తుల పున‌రావాసం కోసం రాష్ట్ర ప్ర‌భుత్వ ఉద్యోగాల క‌ల్ప‌న

కాశ్మీర్ నుంచి వ‌ల‌స వెళ్ళిన కుటుంబాల పున‌రావాసానికి సంబంధించి కేంద్ర మంత్రివ‌ర్గం రెండు కీల‌క నిర్ణ‌యాల‌ను తీసుకుంది. వాటిలో మొద‌టిది అటువంటి వారికి రాష్ట్ర ప్ర‌భుత్వ ఉద్యోగాల‌ను క‌ల్పించ‌డం కాగా, రెండ‌వ‌ది కాశ్మీర్ లోయ‌లో వారికి వ‌స‌తి స‌దుపాయాల‌ను స‌మ‌కూర్చ‌డం. మొత్తం రూ. 2 వేల కోట్ల అంచ‌నా వ్య‌యం ఉండ‌గ‌ల ఈ ప్ర‌తిపాద‌న‌ల‌ను ప్ర‌ధాని శ్రీ న‌రేంద్ర‌మోదీ అధ్య‌క్ష‌త‌న జ‌రిగిన కేంద్ర మంత్రివ‌ర్గ స‌మావేశం ఆమోదించింది. జ‌మ్మూ – కాశ్మీర్‌లో ఉగ్ర‌వాదుల హింస‌, తీవ్ర‌వాదం పెచ్చుమీరిన నేప‌థ్యంలో కాశ్మీరీ పండిత్ వ‌ర్గాలతోపాటు కొంత‌మంది సిక్కులు ముస్లిం కుటుంబాలవారు అప్ప‌ట్లో కాశ్మీర్ లోయ‌లోని త‌మ నివాసాల‌ను వ‌దిలిపెట్టి వెళ్ళిపోవ‌ల‌సి వ‌చ్చింది. ప్ర‌స్తుతం జ‌మ్మూ, ఢిల్లీ ఎన్‌.సీ.ఆర్ ల‌తోపాటు దేశంలోని ఇత‌ర ప్రాంతాల్లో త‌ల‌దాచుకున్న కాశ్మీరీ వ‌ల‌స కుటుంబాల సంఖ్య దాదాపు 62 వేల వ‌ర‌కు ఉన్న‌ట్లు అధికారిక లెక్క‌లు చెబుతున్నాయి. కేంద్రం నూత‌నంగా ఆమోదించిన ప్ర‌తిపాద‌న ప్ర‌కారం కాశ్మీరీ వ‌ల‌స కుటుంబాల‌కు అద‌నంగా 3000 రాష్ట్ర ప్ర‌భుత్వ ఉద్యోగాలు అందివ‌స్తాయి. అలాగే రాష్ట్ర ప్ర‌భుత్వం ఉద్యోగాలు ఇచ్చిన / ఇవ్వ‌బోతున్న కాశ్మీరీ వ‌ల‌స‌వాద కుటుంబాల‌కు కేంద్ర ప్ర‌భుత్వం అందించే ఆర్థిక స‌హాయంతో కాశ్మీర్ లోయ‌లో వ‌స‌తి స‌దుపాయాల‌ను నిర్మిస్తారు. ఇంత‌కుముందు 2008లో కాశ్మీర్ లోయను వ‌దిలిపెట్టి వెళ్ళిపోయిన‌వారు తిరిగి రావ‌డానికి వీలుగా రూ. 1618.40 కోట్ల ప్యాకేజీని అమ‌లుచేశారు. ఈ ప్యాకేజీలో భాగంగా కేంద్ర సాయంతో 3000 రాష్ట్ర ప్ర‌భుత్వ నౌక‌రీల‌ను భ‌ర్తీ చేయాల‌నుకున్నారు. ఇందులో 1963 మందికి ఇప్ప‌టికే కొలువులు చూపించారు. మిగ‌తావారికి కూడా ఉద్యోగాలు క‌ల్పించే ప్ర‌క్రియ కొన‌సాగుతోంది. మ‌రోవైపు కాశ్మీర్ లోయ‌లో ఇలా కొత్త‌గా రాష్ట్ర ప్ర‌భుత్వ ఉద్యోగాలు పొందిన 469 మందికి గృహ వ‌స‌తి చూపించారు.
జులై 1వ తేదీ నుండి ఆరంభం కావలసిన ఉన్న వస్తువులు మరియు సేవల పన్ను (జిఎస్ టి)కి సంబంధించిన పురోగతి పై సమీక్ష నిర్వహించిన ప్రధాన మంత్రి

జులై 1వ తేదీ నుండి అమలు కావలసి ఉన్న వస్తువులు మరియు సేవల పన్ను (జిఎస్ టి) యొక్క స్థితిని గురించి ప్రధాన మంత్రి శ్రీ నరేంద్ర మోదీ ఈ రోజు సమీక్ష జరిపారు. రెండున్నర గంటలకు పైగా కొనసాగిన ఈ సమావేశానికి ఆర్థిక మంత్రి శ్రీ అరుణ్ జైట్లీ, ఆర్థిక మంత్రిత్వ శాఖకు, ప్రధాన మంత్రి కార్యాలయానికి చెందిన అత్యున్నత స్థాయి అధికారులు మరియు కేబినెట్ కార్యదర్శి హాజరయ్యారు. సమావేశంలో భాగంగా సమాచార, సాంకేతిక, విజ్ఞాన సంబంధ సన్నద్ధత, మానవ వనరుల విభాగానికి సంబంధించిన సన్నాహాలు, అధికారులకు శిక్షణ, ప్రశ్నలకు సమాధానాలు ఇచ్చే పద్ధతి మరియు పర్యవేక్షణ వంటి అంశాలపై ప్రధాన మంత్రి ప్రత్యేకంగా సమీక్షను నిర్వహించారు. సమాచార, సాంకేతికతకు సంబంధించిన మౌలిక సదుపాయాలు, అధికారుల శిక్షణ, బ్యాంకులతో సమన్వయం, ప్రస్తుత పన్ను చెల్లింపుదారుల నమోదు తదితర జిఎస్ టి వ్యవస్థలను అమలు తేదీ అయిన జులై 1 కన్నా ముందుగానే సన్నద్ధం చేయడం జరుగుతుందని ప్రధాన మంత్రి దృష్టికి అధికారులు తీసుకువచ్చారు. సమాచార భద్రతతో ముడిపడిన వ్యవస్థలపై సమగ్రంగా చర్చించారు. ప్రశ్నలకు ఎప్పటికప్పుడు జవాబును అందించడం కోసం @askGst_GOI పేరిట ఒక ట్విటర్ హ్యాండిల్ ను ప్రారంభించడమైంది. అలాగే ఇదే పనిని దృష్టిలో పెట్టుకొని 1800-1200-232 టోల్ ఫ్రీ ఫోన్ ను కూడా పని చేయించడం మొదలు పెట్టారు. ఈ ఫోన్ నెంబర్ అఖిల భారత స్థాయిలో ఉపయోగపడుతుంది. రాజకీయ పక్షాలు, వ్యాపార మరియు పరిశ్రమ సంఘాలు సహా సంబంధిత వర్గాల వారందరూ సమష్ఠిగా చేసిన ప్రయత్నాలు పూర్తి అయినందువల్ల జిఎస్ టి జులై 1వ తేదీ నుండి అమలులోకి రానుందని ప్రధాన మంత్రి స్పష్టం చేశారు. జిఎస్ టి ఆర్థిక వ్యవస్థకు ఒక మేలు మలుపు అని, చరిత్రలో ఇంత వరకు జరగని ఘటన అని ఆయన అభివర్ణించారు. “ఒకే దేశం – ఒకే విపణి – ఒకే పన్ను” వ్యవస్థ యొక్క ఆవిర్భావం సామాన్య మానవుడికి గొప్ప ప్రయోజనాన్ని అందిస్తుందని ఆయన అధికారులతో అన్నారు. జిఎస్ టి తో సంబంధం ఉన్నటువంటి ఐటి వ్యవస్థల విషయంలో సైబర్ సెక్యూరిటీ పై గరిష్ట స్థాయిలో శ్రద్ధ తీసుకోవాలని కూడా ప్రధాన మంత్రి ఆదేశించారు.
త్వరలో మలేసియా, సింగపూర్ పర్యటనలకు ప్రధాని మోదీ

నవంబరు 21వ తేదీ 2015 నుంచి నవంబరు 24వ తేదీ 2015 వరకు ప్రధాన మంత్రి శ్రీ నరేంద్ర మోదీ మలేసియా, సింగపూర్ లలో పర్యటించనున్నారు. ఫేస్ బుక్ లో వెల్లువెత్తిన పలు పోస్టులకు ప్రధాన మంత్రి ఈ విధంగా జవాబు ఇచ్చారు: ‘‘నాలుగు రోజుల పర్యటనలో భాగంగా, ఇంకా మలేసియా, సింగపూర్ లకు వెళ్లనున్నాను. మలేసియాలో నేను ఏషియన్-ఇండియా సదస్సు మరియు పదో తూర్పు ఆసియా సదస్సులో పాల్గొననున్నాను. ప్రధాన మంత్రి నజీబ్ రజాక్ తోపాటు సదస్సుకు రానున్న పలువురు ప్రపంచ స్థాయి నేతలతో చర్చలు జరపనున్నాను. సింగపూర్ లో… భారత్-సింగపూర్ ద్వైపాక్షిక సంబంధాలు ప్రారంభమై 50 సంవత్సరాలు పూర్తయిన నేపథ్యంలో, రెండు దేశాల మధ్య సంబంధాలను మరింత బలోపేతం చేయడానికి ప్రధాన మంత్రి లీ సీన్ లూంగ్ తో చర్చలు జరుపుతాను. మలేసియా, సింగపూర్ లకు నా పర్యటనల లక్ష్యం రెండు దేశాల మధ్య ఆర్థిక సంబంధాలను మరింత బలోపేతం చేయడం మరియు మూడు దేశాల మధ్య భద్రతా సహకారాన్ని మరింత పటిష్ఠం చేయడం. నా ఈ పర్యటనకు సంబంధించిన తాజా వార్తలు, అప్ డేట్స్ ను మీరు మొబైల్ యాప్ http://nm4.in/dnldapp నుంచి పొందవచ్చు. మన ‘యాక్ట్ ఈస్ట్ పాలసీ’లో మలేసియా ప్రధాన భూమిక పోషిస్తుంది. 2010 నుంచి భారతదేశం మలేసియాతో వ్యూహాత్మక భాగస్వామ్యాన్ని కొనసాగిస్తోంది. మలేసియా పెట్టుబడులు మరీ ముఖ్యంగా వివిధ మౌలిక సదుపాయాల ప్రాజెక్టులకు సంబంధించి భారత్ లో చాలా బలంగా ఉన్నాయి. మలేసియాతో భారతదేశ వాణిజ్యం కూడా దేదీప్య‌మానంగా ఉంటుంది… ప్ర‌త్యేకించి కమోడిటీస్ రంగంలో. నా మలేసియా పర్యటనలో, ప్రధాన మంత్రి నజీబ్ రజాక్ ను కలుస్తాను. ద్వైపాక్షిక సంబంధాలపై ఆయనతో చర్చిస్తాను. టోరానా గేట్ ప్రారంభోత్సవానికి సంబంధించిన కార్యక్రమంలో పాల్గొంటాను. మలేసియా కార్పొరేట్ రంగ ప్ర‌ముఖ‌ల‌తోను చర్చలు జరుపుతాను. నా పర్యటనలో భాగంగా రామకృష్ణ మిషన్ ను సందర్శిస్తాను. అక్కడ స్వామి వివేకానంద విగ్రహాన్ని ఆవిష్కరిస్తాను. అలాగే బాతు కేవ్స్ దేవాలయాన్ని సందర్శిస్తాను. భారత సంతతికి చెందిన దాదాపు 20 లక్షల మందికిపైగా మలేసియాలో నివసిస్తున్నారు. సామాజిక కార్యక్రమంలో భాగంగా వారితో కూడా సంప్రదింపులు జరపనున్నాను. రెండు దేశాలనూ సన్నిహితంగా తీసుకు రావడంతోపాటు వారు సాధించిన ఘనతలకు సంబంధించి మన జాతి జనులకు శాల్యూట్ చేయాల్సిందే. మలేసియా తర్వాత, నేను సింగపూర్ లో పర్యటిస్తాను. భారత్-సింగపూర్ మధ్య సంబంధాలు మొదలై 50 సంవత్సరాలు పూర్తయిన నేపథ్యంలో ప్రస్తుత నా పర్యటన కూడా ప్రత్యేకతను సంతరించుకుంది. సింగపూర్ తో సంబంధాలకు భారతదేశం అత్యధిక ప్రాముఖ్యాన్ని ఇస్తుంది. భారతదేశంలో సింగపూర్ ప్రఖ్యాత పెట్టుబడిదారు. అలాగే, పలు భారతీయ కంపెనీలు కూడా తమ తమ వ్యాపార కార్యకలాపాలను సింగపూర్ కు విస్తరిస్తున్నాయి. సింగపూర్ విజయం నిజంగా గుర్తుంచుకోదగ్గది. పట్టణాభివృద్ధి, పట్టణ రవాణా, వ్య‌ర్థాల నిర్వ‌హ‌ణ‌, ఓడ‌రేవుల‌ అభివృద్ధి మరియు స్కిల్ డెవలప్ మెంట్ లో సింగపూర్ సాధించిన ఘనతలు అందరికీ సుపరిచితమే. ఆయా రంగాల్లో భారత్-సింగపూర్ సహకారానికి సంబంధించి నా సింగపూర్ పర్యటనలో ప్రధానంగా దృష్టి కేంద్రీకరిస్తాను. నా మొట్టమొదటి కార్యక్రమం సింగపూర్ లెక్చర్ ఇవ్వడం. అధ్యక్షుడు టోనీ టాన్ కెంగ్ యామ్, ప్రధాన మంత్రి లీ సీన్ లూంగ్ మరియు గౌరవ సీనియర్ మంత్రి మిస్టర్ గో ఛోక్ టాంగ్ తో చర్చలు కూడా ఉంటాయి. గతంలో వివిధ సందర్భాల్లో కూడా వారిని కలిసిన గౌరవం నాకు దక్కింది. అధ్యక్షుడు టోనీ టాన్ కెంగ్ యామ్ ఈ ఏడాది ఫిబ్రవరిలో మన దేశంలో పర్యటించారు కూడా.
కరవును, నీటి ఎద్దడి స్థితిని తెలంగాణ ముఖ్యమంత్రి తో కలసి సమీక్షించిన ప్రధాన మంత్రి

ప్రధాన మంత్రి శ్రీ నరేంద్ర మోదీ తెలంగాణ రాష్ట్రం లోని కొన్ని ప్రాంతాలలో తలెత్తిన అనావృష్టిని, నీటి ఎద్దడి ని సమీక్షించేందుకు ఈ రోజు ఏర్పాటైన ఒక ఉన్నత స్థాయి సమావేశానికి అధ్యక్షత వహించారు. తెలంగాణ ముఖ్యమంత్రి శ్రీ కె. చంద్రశేఖర్ రావు ఈ సమావేశానికి హాజరయ్యారు. భారత ప్రభుత్వ సీనియర్ అధికారులతో పాటు తెలంగాణ రాష్ట్రానికి చెందిన సీనియర్ అధికారులు కూడా ఈ సమావేశంలో పాల్గొన్నారు. ప్రధాన మంత్రి చర్చను మొదలుపెడుతూ, దుర్భిక్షం బారిన పడిన రాష్ట్రాల ముఖ్యమంత్రులతో విడివిడిగా తాను సమావేశాలను నిర్వహిస్తున్నట్లు వెల్లడించారు. ప్రతి ఒక్క రాష్ట్ర ప్రత్యేక అవసరాలను అంచనా వేయడానికి, తక్షణ చర్యలతో పాటు దీర్ఘ కాలిక ప్రాతిపదికన తీసుకోదగిన చర్యలపైన కూడా దృష్టిని కేంద్రీక‌రించ‌డానికి ఈ సమావేశాలను ఉద్దేశించినట్లు తెలిపారు. జాతీయ విపత్తు ప్రతిస్పందన నిధి (ఎన్ డి ఆర్ ఎఫ్) కింద రాష్ట్రానికి రూ.712.62 కోట్ల నిధులను (స్టేట్ బ్యాలెన్సు లను సర్దుబాటు చేసిన అనంతరం) విడుదల చేశారు. దీనికి తోడు, రాష్ట్ర విపత్తు ప్రతిస్పందన నిధి (ఎస్ డి ఆర్ ఎఫ్) లో కేంద్ర వాటా గా రాష్ట్రానికి రూ.205.5 కోట్లు 2015-16 కు గాను విడుదల అయ్యాయి. ఎస్ డి ఆర్ ఎఫ్ తొలి కిస్తీ గా మరొక రూ.108 కోట్లు విడుదల చేశారు. రాష్ట్రం లో నీళ్ల చెరువులు, ఇతర జల నిల్వ నిర్మాణాల పునరుద్ధరణే ముఖ్యోద్దేశంగా తలపెట్టిన ‘మిషన్ కాకతీయ’ కార్యక్రమంలో నమోదైన పురోగతిని గురించి ముఖ్యమంత్రి ఈ సందర్భంగా ప్రధాన మంత్రికి వివరించారు. గ్రామీణ కుటుంబాలకు సురక్షితమైన తాగు నీటిని అందించడమే ముఖ్యోద్దేశంగా రాష్ట్ర ప్రభుత్వం తలపెట్టిన మరొక ప్రతిష్టాత్మక కార్యక్రమమైన ‘మిషన్ భగీరథ’ కార్యక్రమం వివరాలను కూడా ముఖ్యమంత్రి తెలియజేశారు. నీటిని నిల్వ చేయడానికి, సాగుకు సంబంధించి పలు చారిత్రక ఉదాహరణలు, ఈ విషయంలో ప్రపంచ వ్యాప్తంగా అనుసరిస్తున్న పద్ధతులలో ఉత్తమమైన పద్ధతులు చర్చకు వచ్చాయి. పట్టణ ప్రాంతాలలోని వ్యర్థ జలాలను ఆయా పట్టణాలకు ఆనుకొని ఉండే గ్రామీణ ప్రాంతాలలో సేద్యానికి వినియోగించాలని ప్రధాన మంత్రి స్పష్టంచేశారు. పూడుకుపోయిన జల మార్గాలను గుర్తించడానికి రిమోట్ సెన్సింగును, ఇంకా స్పేస్ టెక్నాలజీ ని ఉపయోగించుకోవాలని ఆయన అన్నారు. ఈ జల మార్గాలలో మేట వేసిన ఒండ్రును, ఇసుక పూడికను ప్రజా భాగస్వామ్యంతో తొలగించవచ్చునని ఆయన సూచించారు. సూక్ష్మ సేద్యంలో సాధించిన ప్రగతిని గురించి ముఖ్యమంత్రి ప్రస్తావించారు. రాష్ట్రంలో ఇంతవరకు 40,000 హెక్టార్లను సూక్ష్మ సేద్యం కిందకు తెచ్చినట్లు చెప్పారు. ‘ప్రధాన మంత్రి ఫసల్ బీమా యోజన’ ను ప్రవేశపెట్టినందుకు ప్రధాన మంత్రికి తెలంగాణ ముఖ్యమంత్రి సమావేశం మధ్యలో ధన్యవాదాలు తెలియజేశారు. ఈ పథకం రైతులకు ఎంతో మేలు చేసే పథకం అని ఆయన అభివర్ణించారు. సి ఎ ఎమ్ పి ఎ (కాంపెన్సేటరీ అఫారెస్టేషన్ ఫండ్ మేనేజ్ మెంట్ అండ్ ప్లానింగ్ అథారిటీ) యాక్టుకు సవరణలు చేసినందుకు కూడా ప్రధాన మంత్రికి శ్రీ చంద్రశేఖర్ రావు కృత‌జ్ఞ‌త‌లు తెలిపారు. ఇక ఈ ఫండ్ ను సమర్థంగా వినియోగించుకొనేందుకు కేంద్ర ప్రభుత్వం ఒక వ్యూహాన్ని రూపొందించాలని ఆయన కోరారు. అలాగే ఆయన తోటల పెంపకానికి రాష్ట్ర ప్రభుత్వం చేపట్టిన ‘హరిత హారం’ కార్యక్రమాన్ని గురించిన వివరాలను కూడా సమావేశంలో తెలియజేశారు. యావత్తు దేశాన్ని “క్రాప్ కాలనీస్” గా రేఖాచిత్రణ చేయాలని ముఖ్యమంత్రి సూచన చేశారు. ఇలా చేస్తే, తదనుగుణంగా నిర్దిష్ట వ్యూహాలను రూపొందించవచ్చునన్న అభిప్రాయాన్ని వ్యక్తం చేశారు. ప్రధాన మంత్రి ఈ సూచనను అభినందించారు. భూమి స్వస్థత కార్డులదీ ఇదే ధ్యేయం అని ప్రధాన మంత్రి చెప్పారు. రాష్ట్రం ఒక ఆదర్శప్రాయ ప్రణాళికతో ముందుకు రావాలంటూ ఆయన ప్రోత్సహించారు. కేంద్రం, రాష్ట్రం క‌ల‌సి ప‌నిచేయాల‌నే తీర్మానంతో సమావేశం ముగిసింది.
మత్తుమందులు మరియు సైకోట్రాపిక్ సబ్ స్టన్సెస్ నియంత్రణలో సహకారంపై భారతదేశానికి, థాయ్ లాండ్ కు మధ్య ఎమ్ ఒ యు ను ఆమోదించిన మంత్రిమండలి

మత్తుమందులు, సైకోట్రాపిక్ సబ్ స్టన్సెస్, మరియు వాటి ప్రికర్సర్స్, ఇంకా రసాయనాలు మరియు ఔషధాల దుర్వినియోగాన్ని నియంత్రించడంలో భారతదేశానికి, థాయ్ లాండ్ కు మధ్య అవగాహనపూర్వక ఒప్పంద పత్రం (ఎమ్ ఒ యు)కు మంత్రిమండలి ఆమోదం తెలిపింది. ప్ర‌ధాన మంత్రి శ్రీ న‌రేంద్ర మోదీ కేంద్ర మంత్రివ‌ర్గ స‌మావేశానికి అధ్య‌క్ష‌త వ‌హించారు. పైన పేర్కొన్న రంగాలలో పరస్పర సహాయం, సహకారం అవసరపడే అన్ని అంశాలను సంబాళించడానికి ఈ ఎమ్ ఒ యు ఒక సమర్థమైన ఫ్రేమ్ వర్క్ లాగా పనిచేస్తుంది. భారతదేశానికి, థాయ్ లాండ్ కు మధ్య సంస్థాగత సమన్వయానికి రంగం సిద్ధం చేస్తుంది. ఈ ఎమ్ ఒ యు ఒకసారి అమలులోకి వచ్చిందంటే, దేశాల మధ్య మత్తుపదార్థాల చేరవేతను ప్రతిబంధించడంలో తోడ్పడగలుగుతుంది.
ప్రధాన మంత్రి తన మాతృమూర్తి కి శ్రద్ధాంజలి ని ఘటించారు

ప్రధాన మంత్రి శ్రీ నరేంద్ర మోదీ తన మాతృమూర్తి జీవన యాత్ర ను అద్భుత శతాబ్ది అంటూ ఈ రోజు న అభివర్ణించారు. ఆ జీవనాని కి ఈశ్వరుని శ్రీచరణాల లో నేడు శాంతి లభించింది. ప్రధాన మంత్రి యొక్క తల్లిగారైన శ్రీమతి హీరాబెన్ ఈ రోజు న కన్నుమూశారు. ప్రధాన మంత్రి తాను అమ్మగారి లో ఎల్లప్పటికీ ఆ త్రిమూర్తి యొక్క అనుభూతి ని గ్రహించాను అంటూ గుర్తు కు తెచ్చుకొన్నారు. ఆ త్రిమూర్తుల లో.. ఒక తపస్వి యొక్క యాత్ర, స్వార్థరహితం అయినటువంటి కర్మయోగి యొక్క ప్రతీక యే కాక విలువ లకు సమర్పితం అయినటువంటి జీవనం కూడా మిళితం అయ్యాయి అని ఆయన అన్నారు. ప్రధాన మంత్రి ఎతన తల్లి గారి తో ఆవిడ వందో పుట్టిన రోజు న భేటీ అయిన వేళ లో తల్లి గారు ఇచ్చినటువంటి ఒక సలహా ను జ్ఞ‌ప్తి కి తెచ్చుకొంటూ ఇలా చెప్పారు.. అమ్మ నాతో ఒక మాట ను చెప్పారు; ఆ మాట ఏమిటి అంటే కర్తవ్యాన్ని వివేకయుక్తం గా నెరవేర్చడమూ, జీవనాన్ని శుద్ధం గా జీవించడమూను అనేదే అని ప్రధాన మంత్రి పేర్కొన్నారు. ఒక ట్వీట్ లో ప్రధాన మంత్రి – ‘‘ఒక భవ్యమైన శతాబ్ది జీవనాని కి ఈశ్వరుని చరణాల లో విశ్రాంతి లభించింది.. తల్లి గారి లో నేను సదా ఎటువంటి త్రిమూర్తి తాలూకు అనుభవాన్ని స్వీకరించాను అంటే అందులో ఒక తపస్వి యొక్క యాత్ర, నిష్కామ కర్మయోగి యొక్క ప్రతీక యే కాక విలువ ల పట్ల నిబద్ధత కలిగిన జీవనం కూడాను సమ్మిళితం అయ్యాయి. ఆవిడ వందో పుట్టిన రోజు సందర్భం లో ఆమె తో నేను భేటీ అయినప్పుడు, నాతో ఆమె ఒక మాట ను చెప్పారు; మరి ఆ మాట నాకు ఎప్పటికీ గుర్తుండిపోయేదే. કામ કરો બુદ્ધિથી, જીવન જીવો શુદ્ધિથી ఈ మాట కు ‘వివేకవంతం గా పని చేయాలి, అంతేకాకుండా జీవనాన్ని శుద్ధం గా జీవించాలి’ అని భావం.’’ అని పేర్కొన్నారు.
ప్రధాన మంత్రికి తమ సూచనలు, సలహాలు నివేదించిన కార్యదర్శుల రెండు బృందాలు

పరిపాలనకు సంబంధించిన వేరు వేరు రంగాలలో తీసుకురాదగిన మార్పులపై సూచనలు, సలహాలతో ముందుకు రావాలని కార్యదర్శులకు ప్రధాన మంత్రి ఇచ్చిన పిలుపునకు అనుగుణంగా, ఈ రోజు (2016 జనవరి 20న) కార్యదర్శుల బృందాలు రెండు తమ ఆలోచనలను ప్రధాని శ్రీ నరేంద్ర మోదీకి సమర్పించాయి. వారి ఆలోచనలు (i) సుపరిపాలన: సవాళ్లు-అవకాశాలు, (ii) వ్యవసాయం మరియు సంబంధిత రంగాలలో రైతు ప్రధానమైన అంశాలకు సంబంధించినవి. ఈ కార్యక్రమంలో కేంద్ర మంత్రులు శ్రీ రాజ్ నాథ్ సింగ్, శ్రీమతి సుష్మ స్వరాజ్, శ్రీ నితిన్ గడ్కరీ, శ్రీ మనోహర్ పార్రీకర్ లతో పాటు భారత ప్రభుత్వ కార్యదర్శులు పాల్గొన్నారు. కార్యదర్శుల బృందాలు ప్రధాని సమక్షంలో ప్రెజెంటేషన్ ఇస్తుండగానూ, ఆ ప్రెజెంటేషన్ ముగిసిన తరువాత సభికులలో పలువురు ప్రజెంటేషన్ ఇతివృత్తాల‌కు సంబంధించి ప్రశ్నలు అడగడమే కాకుండా ఆయా అంశాలపై తమ సూచనలను కూడా వ్యక్తం చేశారు.